Държавен вестник, бр. 86, 2025 г., стр. 29

БРОЙ  86	
Д Ъ Р Ж А В Е Н  В Е С Т Н И К 	
СТР.  29   
подходящ хардуер и софтуер, необходими за изучаваните дисциплини, с осигурен достъп до 
интернет и мултимедиен проектор. На компютрите следва да бъдат инсталирани софтуерни 
продукти, използвани в обучението – за моделиране, симулации, разработка на програмен код, 
инженерна графика и визуализация. 
 
5.2. Изисквания към учебната база за обучение по практика на професията – 
характеристики, обзавеждане, оборудване, софтуер 
Учебната база за практическо обучение по професия „Микропроцесорни системи“ включва 
специализирани лаборатории и учебни работилници, в които се провежда практическата 
подготовка на обучаемите чрез работа с реални микропроцесорни устройства, програмируеми 
контролери и софтуерни среди. Всяка лаборатория следва да бъде оборудвана с индивидуални 
работни места, отговарящи на нормативните и ергономичните изисквания, както и на 
спецификата на дейностите по учебните програми. 
Всяко работно място трябва да разполага с персонален компютър с достъп до интернет и 
подходящи периферни устройства, които да позволяват разработване, симулация и тестване на 
микропроцесорни решения. В материалната база трябва да бъдат включени комплекти за 
прототипиране с микроконтролери и вградени системи, развойни платки, сензори, изпълнителни 
механизми (електромотори, релета), програматори, захранвания, осцилоскопи, логически 
анализатори, мултиметри и други измервателни уреди. 
Необходимо е наличието на софтуерни платформи за разработка и програмиране – 
интегрирани среди (IDE), компилатори, библиотеки, среди за вградени системи, инструменти за 
отстраняване на грешки, емулация и симулация. Следва да има системи за управление на 
изходния код, визуализация на процеси и основи на индустриални софтуерни продукти. 
Учебната база трябва да осигурява възможности за сглобяване и конфигурация на 
комуникационни мрежи между устройства чрез серийни протоколи и индустриални шини, както 
и за изпълнение на задачи, свързани с изграждане, диагностика, профилактика и интеграция на 
хардуер и софтуер. Препоръчва се наличието на базова производствена среда или модулен учебен 
стенд, симулиращ реални индустриални условия. 
Обучението трябва да се провежда при условия за безопасна работа, осигурени чрез мерки 
за електробезопасност, локална вентилация, противопожарна защита и наличие на инструкции за 
безопасност. На разположение трябва да бъдат лични предпазни средства, включително 
антистатични ръкавици и постелки, защитни очила и знаци за маркировка. 
 
6. 
Изисквания към обучаващите 
Право да преподават по теория и практика на професията имат лица с висше образование и 
образователно-квалификационна степен „магистър“ или „бакалавър“ по специалности от 
професионални направления „Електротехника, електроника и автоматика“ и „Комуникационна 
и компютърна техника“ от областта на висше образование „Технически науки“ и от 
професионално направление „Информатика и компютърни науки“ от областта на образование 
„Природни науки, математика и информатика“ от Класификатора на областите на висше 
образование и професионалните направления, приет с Постановление № 125 от 2002 г. на 
Министерския съвет (ДВ, бр. 64 от 2002 г.), съответстващи на професията. 
Учителска длъжност по учебен предмет или модул от професионалната подготовка може 
да се заема и от лица със завършено висше образование по съответната специалност и без 
професионална квалификация „учител“.